વાદળથી છવાયેલી કાળ, ઘેરી ઘેઘૂર રાતમાં ક્યાંક ક્યાંક વીજળી તિરાડ પાડતી હતી અને અંજાયેલી આંખોના અજવાળામાં અંધારું ટપકું બનીને આવતું અને વિસ્તરી જતું. ગર્જનાઓ શાની છે? વરસાદની છડી પોકારે છે કે, ગાજ્યા મેઘ વરસે નહીં, સાબિત કરે છે એ વિશે કોઈ વિચારે ત્યાં તો ત્રાડો પાડતા સાવજના ઝુંડ જેવો વરસાદ ધસી આવ્યો. જાણે ધરતીને વહાવીને લઈ જવી હોય તેમ સાંબેલા ધાર કોને કહેવાય એ સમજાવતો. કોણ જાણે પૃથ્વીના ખાંડણીમાં શું ય હશે તો જોશભેર પડતો. બે ધાર વચ્ચેથી કીડીય ન જઈ શકે તેવો જાડો પદડા જળનો. પળવારમાં તો ચારેકોર પાણી પાણી થઈ ગયું.